정조 11년 · 목
予曰紋緞申禁節目如已修正則入之也承旨洪仁浩奉進予曰諸條設禁遵先朝受敎申明之意則當禁條件外勿禁名色不必疊書於節目矣章服戎服軍門旗幟皆有定制似無疑眩而最是軍服所用元無定制故不但賞賜緞大牒紋而已各色奇紋推意服着流弊至於婦女衣服多用紋紗花綾之屬耗財固已可惜違制尤極駿然此一款另爲措辭設禁好矣蓍東曰雲紋大緞之類亦在當禁中矣予曰雲紋則非但戎服及旗幟所需命婦章服宮中品服不可不用此物至於閭巷服着則誰肯製服價高之雲緞乎卿試歸問於家中雖是賤妾之類雲紋則必不願着矣有隣曰此外別紋不可不條列當禁之名色予曰好矣而紋緞種類豈止於此若有此外奇紋而諉非禁條則豈成說乎予意則楪紋雲紋外總言各樣緞紗以紋爲名者一切防禁云云爲可矣且如京外軍服之令前製服者不必仍棄只令更勿新製而目下市廛象胥之所莊置者亦宜卽速發賣俾勿更犯有隣曰京軍門及外營門方欲以此捧甘而問諸譯官反巿人則初無異樣紋緞之莊置者云似緣怯於現發一切牢諱矣予曰原初禁令犯者爲一律渠輩畏怯亦無怪秉模曰節目中剛改諸條依稟裁修正而更爲啓下後當刊布矣予曰册子張數似不過爲三四張以木板入刻而刑判旣是法官奉敎書刊字樣稍大可也先朝受敎之下卽接以今丁未九月云云似涉如何且今番傳敎與先朝受敎書以一行尤爲不安先書先朝受敎繼書當宁受敎則似得宜矣以此書刊可也予命履成曰去時潦雨歸道霜寒無事往還乎履成曰無恙反面矣予曰御史之行旣遍四道農形優劣果何如耶履成曰嶺湖年事近於豐稔而湖西稍遜於嶺湖畿內又不及湖西矣予曰今番差遣專爲萊府弊瘼而條陳別單如此一一面陳也履成曰臣於甲午年間適往萊府見其船艙則港口之水稍可運舟矣今則沙積成堆船閣於岸設有事變移運無路欲備緩急之道則水道疏滌水門石築修箿則可爲救弊之策矣予曰疏水築石能不費民力乎履成曰今欲修築則均排道內民丁使之赴役似無不可矣予曰爲萊府一處之役動全道許多之民豈不重難乎履成曰只令收斂役丁之價自萊府雇用則甚爲便好矣予曰只用近邑民丁亦可有裕乎履成曰全用一道亦恐無妨矣予曰萊府各樣逋欠何如是夥多乎履成曰萊府弊端專是下納一款而色吏之七千餘石逋欠運監之三千石逋欠皆因下納米捧上及入給時奸竇百出逋債之此云故詳査分徵於色吏運監輩限今十月晦前必爲準納之意面飭於萊伯捧侤音於監色而來矣色吏則前後倉色爲六十餘人分力納逋則必不至難捧之境運監則旣蒙三年條劃給之惠故今年充逋亦不費力而此後逐年千石之逋恐無以防遏矣予曰訓別逋欠亦不少矣履成曰訓別所掌乃是入給之公木而一自被執蔘減數後倭館所出之利絕少京納人情之費依舊其勢不得不染指於公物自致如是矣予曰京納人情卽禮曹例納之物耶有隣曰果有許多人情云矣予曰我國事皆如此矣所謂倭物不過是鏡奩硯函之屬而中間耗弊旣不勝言回禮所入不知幾倍將彼無用之物費我有限之財豈不痛惜之甚乎有隣等曰交隣之耗費實是無義之甚者矣予曰何不曰下給而曰下納乎有隣曰似指自下道納於萊府而言也予曰何謂公木乎秉模曰以其大同木之當輸於公家者直送萊府故謂之公木矣予曰御史久留萊府倭館物情果有別般偵察者乎履成曰留館之倭凡於萊府事無不揣知臣初欲入去探彼事情矣名以奉命事甚不當故只送人探來矣予曰御史豈必不見重於倭人乎金悌行爲萊伯時御史隨往云伊時則果見倭館乎履成曰臣於倭人視同世讎故甲午下去亦不入去矣予曰御史家避嫌於赴燕則固也而倭人亦於御史有不可見之讎乎履成曰追念壬辰事便同私讎矣予曰御史送人探來則所聞何如履成曰倭人已認其人之爲臣所送卽曰留館接濟國恩罔極實感欲幷生之德而萊府下吏中間操縱不得蒙惠只願梟示弄奸之一吏云矣予曰倭人貌樣性稟何如云耶履成曰無非輕佻柔軟之性云矣予曰然則壬癸年之長驅蹂躪何也履成曰萊人之言曰今則倭雖出來不足畏云矣予曰豈其然乎前萊伯之所聞亦如此乎秉模曰倭國之法下從上令如子趨父事有進無退也予曰斤被執減爲三十而倭人猶不願貿故象胥因此失利云從前以我國蔘爲之寶者今忽如此或緣彼人强硬不喫蔘而然耶無乃蔘品之麤劣不堪用而然耶履成曰倭人喫蔘想無古今之殊而蔘貨流入似有別開之政被執之不願非直爲品劣而已槪鬱陵島蔘或流入之慮矣予曰聞甚可訝鬱島之蔘誰採而誰賣耶履成曰臣有從後可探之事伊時當仰達矣予曰追不納是何名色而元劃下納緣何而有不足之患耶履成曰年例入送使及往來飛船等給糧數文皆在於元劃下納而特送及留糧等節自多添入故從前有加劃之例雖以甲辰後言之一年加劃或近三千石或爲二千石凡其報備局劃下之時列邑難於輸納不得不自本府分給還穀於民人使之充納稅出之下納及其秋成後所劃之各邑下納依謬例作錢而本府民所受之還穀公然督捧此爲萊民之巨弊故別單中以下納條除弊之意仰請矣予曰御史所請何如有司堂上陳之也有隣曰元下納準捧與否曾有枚報之令嶺營之報姑不來矣予曰使之從速報來也履成曰下納若無作錢代捧之事則其弊必不至此不可無及今穚救之擧矣予曰萊邑米直未必年年常踴而下納之如是高價者莫非本邑及他邑吏輩之操弄故也旣聞之後豈可但已自廟堂講究可救之策也予曰萊府裨將亦必染指於米布出納之際故向來柳戅之疏咸論幕況饒足之弊矣有隣曰萊幕所食非獨米條之有剩公木亦有三錢條之零食云矣予曰訓別監色輩逋欠旣皆摘發則御史何以區處而來耶履成曰旣發其罪宜用當律而此時刑杖不敢濫用一倂置之勿問若於十月晦前不納則當施限死嚴刑全家徙邊之律以此嚴飭則當於限內畢納矣予曰全家徙邊之律除減已久御史身爲法官何得言無於律之律乎且御史體重豈可因此更往而必於限內畢捧之意自廟堂申飭萊府可也各項弊端廟堂則每每歸罪於訓別實狀果何如今若用法於訓別中一人則弊或可祛耶履成曰訓別誠有罪矣予曰柴炭入給自來無弊矣今忽生弊何也履成曰倭人柴炭價木七十五同例自釜山次知責應而各項留倭所給則不在此數且山木稀而埋炭甚艱其所加入之數釜山僉使私目擔當幾何而該鎭不爲蕩然臣意則嶺營射軍木中除出三十五同添給釜山似好故別單中亦已仰達矣予曰射軍木之屬於營門始自何時耶有隣曰南倉蕩債後趙時俊以此添補排朔矣予曰旣屬排朔則似難除出而與其年年除出三千五百兩之財無寧捨却幾千兩付之該僉使使從便善處或依前分石或某條彌縫爲好然此非朝家指揮之事嶺伯與該僉使相議處之爲好矣大抵米布柴炭入給之數比前加多者以其送使之如例故也或稱對馬島形勢漸貧云而送使之無減者何也秉模曰或云島中貪殘故欲爲掩諱而竭力於年供或曰新太守能自節用稍裕於前云未能的知矣予曰御史見水營乎履成曰臣果見之而形勢凋殘不成貌樣矣予曰當初設置何如是殘薄耶蓍東曰四戰船防布如例收捧而猶未成樣誠可訝矣予曰別單中能櫓軍事依前分定於列邑則果無弊端耶履成曰到今不可無別般救弊之道矣予曰嶺沿水災大較同然而梁山黃山何獨偏被乎履成曰梁山乃嶺南都水口也今年筒決堤潰田畓皆成水單之傷黃山則洛東之流波通道之峽水左右衝破驛位民田全棄處七十石落云矣予曰改築則明年可以收效而今年租稅從何出乎履成曰道臣似當給災停糴而改築時若用民力則不難完矣予曰黃山驛弊果如所陳乎履成曰自如之於黃山應役之若歇懸殊而劃給之位復不均臣意則割此添彼少無所礙矣予曰御史之言則動用民夫移割田土謂若無難事而此非容易議定者矣予曰所進圖形中金井山城形址果何如履成曰金井地形對臨倭館儘是天險而城有兩重若添修成一山城貌樣則非似緩急之可恃抑可見禁養之效矣予曰此則付之本倅加意繕修足矣邊境無事之時不必督張而築城也予曰金鰲山城松禁一款其在禁養之政似當留念矣履成曰金鰲山從前禁松限以二十里矣趙時俊爲道伯時因新寧民誣訴減定十里故斧斤日入樹木幾稀矣予曰今若依前定界而禁養則好矣而鎭卒必舍減於新寧之民恐有作弊之端然禁松之政不可泛然看過矣予曰書啓中守令論罪當以丹陽爲最所聞果何如履成曰吏房逃躱替治獄吏受杖致死減布朝令之下旣捧之布初不還給境內班族降定充軍捧還之酷最爲招怨矣予曰五日準捧未可爲罪其人謂之浮誇則可也而酷毒則未必然矣況卽今趙氏論列不知爲新奇矣懷德則何如履成曰邑薄之故自官多犯科之事見賣於吏鄕勢所不免矣予曰昌原一邑豈曰無米而恤典代給洙可駭也履成曰以租代米故一斗三倍云而終不如本色之施惠且非特昌原也嶺南米簿一道幾皆蕩然矣予曰近來申飭何如而御史之言如此誠爲可怪而卿等以爲云何有隣等曰向以山郡穀移貿沿邑事知委嶺伯使卽報來而姑無回報矣予曰此一款及下納米準納形止狀聞事因下敎催促之意書報嶺伯也予曰昌原前倅果能善治乎履成曰奉公私賑俱有民譽矣予曰李元謙自是了了矣予曰光陽事何如履成曰行見銅鐵等店種種布置可知其不誠矣予曰此外守令有廩而無貶果皆善治而然乎萊伯之治績何如履成曰爲人可堪鎭邊蘇弊矣予曰材具則雖未的知其長短而似不爲貪婪之事矣龍潭倅之永世不忘無乃過語乎履成曰聞之於民同然其辭矣予曰晋州之倅去思來蘇或無親族之嫌耶履成曰所聞誠然故隨聞直陳矣予曰知所愛民可謂純廩矣予曰天安倅果善爲之乎履成曰做治極其詳明矣予曰外此許多邑皆能一一無頉乎履成曰聞見之外豈敢更有所達乎予曰御史別單旣已一一下詢救弊之策責在廟堂今番倭人亦知御史經過復命之後若無別樣釐革之政則眞所謂不可使聞於隣諸堂知悉也予曰御史之論列四守令幷論李東植則眞是互對何以云不能互對也今之互對乃所以壞事體也不互對何傷乎事體御史失言矣今番行役爲幾千里乎履成曰合爲三千餘里矣予曰所經處綿歉果何如履成曰七升麤木價過三兩可謂同然之大無矣予曰湖西則民納錦布一幷代捧足可紓目前之民憂而將來市價或有因此稍勝之望乎履成曰湖民蒙惠極矣予曰御史見嶺伯之爲政乎履成曰爲人醇謹做事牢確矣予曰完伯亦於歷路見之乎履成曰不得相逢矣予曰壬寅停退條之癸卯所捧者緣何而無去處乎履成曰時偉在藩時朝令之停捧後或云掩置而仍前督捧或云旣捧而不爲還給畢竟無所歸屬此皆時偉裨將李海周爲武弁之所唆詩云矣